出京後舟中有作寄仲文韓二兄弟永叔歐陽九和叔杜二
作者：蘇舜欽
朝代：宋

paragraphs: 久居倦京城，歸心日傾寫。
扁舟理棹楫，已與峻流下。
斷岸如崩山，遠樹若奔馬。
回頭雲間闕，出沒見圖畫。
還家快雖蹔，去國傷以乍。
況我二三友，眷戀數返駕。
前夕南巷堤，昨日東城舍。
論精如可收，意密不見罅。
恍惚夢寐中，蕭然已相捨。
他人所至樂，惟我氣類寡。
迂僻不能鎸，往往自嗟罵。
平生居京都，君輩乃知者。
異鄉孰與言，救謗定不暇。
柔軟眾所佳，佞面誰可借。
中懷百憂集，包釀似葅鮓。
身世苦飄浮，歲月不可把。
後期浩難知，高吟但悲灑。